29-03-2019

**Referat fra netværksmødet 21/3 Ringsted 2019**

**Pia Nielsen fra Slagelse kommune** lavede en gennemgang af historien om skadestue-registrering, som man har talt om i 30 år, uden at det er blevet til noget før nu. Det nye system for registrering, som Niras har udviklet, er 100% web-baseret. En arbejdsgruppe, der blev nedsat af netværket i efteråret 2018 med Pia som formand, har nu haft en del møder, som Pia refererede fra.

Specielt et møde var vigtigt, fordi det samlede alle grupper på Sjælland, som kunne have interesse i det nye registreringssystem. Pia sagde, at man ville prøve at etablere den samme organisation for registrering, som det man bruger i Sønderjylland, som fungerer godt.

Pia oplyste, at i den Sydsjællandske politikreds har kredsrådet allerede sagt ja til at ville være med. Det drejer sig om kommunerne Sydsjælland, Falster og Lolland. Det næste møde i arbejdsgruppen er den 6. maj, hvor kommunerne vil få ny mulighed for at ytre interesse for deltagelse i skadestue-registreringsprojektet. Deltagelse er naturligvis frivillig.

**Jeppe Lauritsen fra cykelprojektet i Helsingør kommune** gav en bred indføring i, hvor omfattende projektet var. Blandt andet blev der indkøbt 100 foldecykler, som kunne udlånes og der blev udviklet nye cykelruter. Man prøvede også at finde ud af, hvor tæt på et stoppested folk skulle bo for at være villige til at gå eller cykle for at benytte stoppestedet. Og hvad der skulle til for at ændre folks adfærd (ved eventuel ændring af stoppestedets beliggenhed). Der blev foretaget et større udredningsarbejde for at se, hvad der skulle til for at få beboere fra kommunens yderområde til at skifte bilen ud med en cykel. Her fandt man bl.a. ud af, at selv om der kun var 400 – 500 meter til arbejde, var incitamentet til at tage bilen stadig stort.

**Mads Gaml fra Københavns kommune** fortalte om det trafikstyringssystem, optimeringsværktøj og planlægningsværktøj, som Københavns kommune anvender. I 2013 begyndte kommunen at skabe fundamentet for en ny generation af intelligente trafikløsninger. Det var vigtigt for kommunen, at man ved implementeringen af disse ITS løsninger ikke blev leverandør-afhængige. Københavns kommune kan i det nye trafikstyringssystem selv konfigurere og finjustere alle de tilsluttede ITS løsninger, herunder også styreapparaterne, og er derved ikke bundet af eksterne konsulenter.

Udover de data, som man selv opsamler, bruges også i vid udstrækning åbne data. For at øge anvendelsen af investeringen i ITS løsninger er det vigtigt at bruge systemer og data som trafikanterne allerede bruger i dag fx Google, TomTom, Garmin osv.

Anvendelsen af disse tjenester vil kunne koordineres med strategisk trafikledelse og operationel styring. Resultatet kan blive en vigtig hjælp til trafikanterne mhp at træffe de rigtige mobilitetsvalg, der opfylder både trafikanternes behov og som byens trafikale mål. Et første skridt på vejen er taget med SOCRATES 2.0 projektet, som udbyder trafikinformation med bl.a. den bedste rutevejledning til chaufførerne osv.

**Trols Vorre Olsen fra Via trafik** fortalte om et projekt vedr. kommunernes parkering og parkeringsnormer. Projektet omfatter 9 kommuner og undersøger forholdene fra 2007 – 2018. I den periode er antallet af biler i de 9 kommuner steget med 40.000 uden at der er kommet nævneværdigt flere indbyggere i kommunerne.

Indbyggerne har med andre ord anskaffet sig bil nr. 2 eller 3, og det udfordrer naturligvis parkerings-forholdene. Samtidig kan det være problematisk, hvis man ved nybyggeri og renoveringer ikke sørger for, at der etableres det rigtige antal P-pladser. Når borgere bliver spurgt, om der er P-pladser nok, svarer de altid NEJ. Ikke desto mindre viser udregninger, at der faktisk ofte i teorien skulle være pladser nok.

På et spørgsmål om delebiler svarede Trols, at de ikke udgjorde noget større problem, når det gældt P-pladser.

For mere information se de vedlagte PowerPoint fra de forskellige oplægs holdere.